בעליו החדשים של העיתון "אורנג' קאונטי רג'סטר" הרואה אור בקליפורניה, ושהוא העיתון ה-20 בגודלו בארה"ב במונחי תפוצה, החליט לאמץ גישה הפוכה לזו הרווחת בענף, ובמקום לבצע קיצוצים, משקיעה בהרחבת העיתון והוספת מדורים חדשים, דיווחה סוכנות הידיעות אי.פי.
העיתון הוסיף לאחרונה מדורים חדשים ומורחבים לכיסוי תחומי העסקים, הרכב והמזון, הגדיל כמעט פי חמישה את היקף העמודים המוקדשים לחדשות קהילתיות והרחיב את כמות התחקירים עיתונאיים. העיתון אפילו מפרסם רצועת קומיקס יומית.
ארון קושנר, ש"אורנג' קאונט רג'סטר" הוא העיתון הראשון מעולם שהיה בבעלותו, גייס כ-75 עיתונאים ומתכוון להוסיף 25 נוספים, הגדיל במחצית את מספר עובדי חדר החדשות מאז שקבוצת ההשקעות שלו רכשה את העיתון בחודש יולי.
שינויים נוספים שבוצעו בעיתון הם מעבר לשימוש בעמודים עבים יותר והגדלה פי שלושה של מספר הצבעים שבהם משתמשים להפקת צילומים וגרפיקה. עד סוף חודש מארס, היקף העמודים של העיתון צפוי להיות גדול ב-40% משהיה בתקופת בעליו הקודמים, פרידום קומיוניקיישנס.
קושנר, בן 39, מאמין כי אנשים מוכנים לשלם עבור חדשות איכותיות. ההימור שלו יוצא דופן בענף שבו עיתונים מצליחים להישאר רווחיים רק הודות לקיצוצים במהדורות הנייר, וניסיון להגדיל את הפופולריות של מהדורות מקוונות חינמיות בתקווה למשוך מפרסמים.
בתקופה שבה עיתונים רבים יותר מתחילים לגבות תשלום עבור תוכן מקוון, מדיניות הגדלת ההוצאות של קושנר מעוררת עניין רב בענף. עם זאת, אחד המבחנים החשובים בפניהם יעמוד קושנר הוא כאשר הרג'סטר יתחיל לגבות תשלום עבור תוכן מקוון, מהלך שצפוי להתבצע עד סוף הראשון הראשון של השנה.
קושנר הודיע כי בניגוד למרבית העיתונים שגובים מחיר מוזל על תוכן ברשת לעומת עיתון הנייר, בכוונתו לגבות ממנויים על מהדורת העיתון באינטרנט סכום זהה לזה שמשלמים מנויים על עיתון הנייר. "אם הוא יצליח, הוא יסלול את הדרך עבור עיתונים אחרים ללכת בעקבותיו", אמר וולטר האסמן הבן, מו"ל העיתון "ארקנסו דמוקרט-גאזט", שהיה בין התומכים הראשוניים בגביית תשלום עבור תוכן חדשותי ברשת.
עם זאת, עדיין מוקדם מדי לשפוט האם קושנר צודק בגישתו. לדבריו, ההכנסות מפרסום צמחו, אולם הוא סירב לפרט את שיעור הגידול. התפוצה היומית הממוצעת של "אורנג' קאונט רג'סטר" צמחה ב-5.3% נכון לסוף ספטמבר לעומת השנה הקודמת, ל-285 אלף גיליונות בימי השבוע ו-388 אלף עותקים בסופי שבוע - זאת לעומת ירידה של 0.2% שנרשמה בתפוצה בענף העיתונות כולו באותה התקופה.